รัฐบาลไทย-ข่าวทำเนียบรัฐบาล-รมต.นร. ออมสินฯ เป็นประธานในพิธีเปิดการแถลงข่าว
วันพุธที่ 4 ตุลาคม 2560
รมต.นร. ออมสินฯ เป็นประธานในพิธีเปิดการแถลงข่าว
รมต.นร. ออมสินฯ เป็นประธานในพิธีเปิดการแถลงข่าว " งานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร” เพื่อประชาสัมพันธ์ให้ประชาชนรับทราบและมีส่วนร่วมในการถวายความอาลัยและน้อมรําลึกถึงพระมหากรุณาธิคุณของพระองค์ท่าน
วันนี้ (4 ตุลาคม 2560) เวลา 14.00 น. ณ หอประชุมใหญ่มหาวิทยาลัยธรรมศาสตร์ ท่าพระจันทร์ กรุงเทพฯ นายออมสิน ชีวะพฤกษ์ รัฐมนตรีประจําสํานักนายกรัฐมนตรี เป็นประธานในพิธีเปิดการแถลงข่าว เพื่อชี้แจงรายละเอียดของการจัดงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งมีสาระสําคัญดังนี้
รัฐบาล โดยพลเอกประยุทธ์ จันทร์โอชา ในฐานะประธานกรรมการอํานวยการจัดงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ได้มอบหมายให้คณะกรรมการฝ่ายประชาสัมพันธ์ งานพระราชพิธีถวายพระเพลิงพระบรมศพฯ ดําเนินการประชาสัมพันธ์งานพระราชพิธีถวายพระเพลิงพระบรมศพฯ ให้ประชาชนรับทราบอย่างกว้างขวาง ต่อเนื่อง และมีส่วนร่วมในการถวายความอาลัยและน้อมรําลึกถึงพระมหากรุณาธิคุณของพระองค์ท่าน
การแถลงข่าวในวันนี้ มีวัตถุประสงค์ เพื่อให้ข้อมูลข่าวสารที่เป็นประโยชน์ รวมถึงชี้แจงแนวทางปฏิบัติของสื่อมวลชนและประชาชนในงานพระราชพิธีถวายพระเพลิงพระบรมศพฯ อาทิเช่น มีคําศัพท์ที่เกี่ยวเนื่องในการพระราชพิธีเป็นจํานวนมาก ซึ่งสะท้อนมรดกภูมิปัญญาด้านภาษาและวัฒนธรรม ทั้งที่เกี่ยวกับราชประเพณี เครื่องประกอบพระราชพิธี ศิลปกรรม สถาปัตยกรรม จึงขอความร่วมมือสื่อมวลชนทุกแขนงในการเผยแพร่ข้อมูลข่าวสารงานพระราชพิธีถวายพระเพลิงพระบรมศพฯ โดยสื่อสารเนื้อหาให้ง่ายต่อการทําความเข้าใจ เพื่อให้ประชาชนมีความรู้ ความเข้าใจที่ถูกต้องเกี่ยวกับงานพระราชพิธีพระบรมศพตามโบราณราชประเพณี และได้รับข้อมูลที่เป็นประโยชน์ในด้านต่าง ๆ เช่น การเข้าร่วมพิธีถวายดอกไม้จันทน์ สถานที่ตั้งพระเมรุมาศจําลองและซุ้มถวายดอกไม้จันทน์ วิธีการเดินทาง การปิดจราจร จุดบริการอาหารและน้ําดื่ม เป็นต้น
และในห้วงเดือนตุลาคม 2560 สถานีวิทยุโทรทัศน์ทุกสถานีจะมีการปรับหน้าจอโทรทัศน์ตามที่ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ โทรทัศน์รวมการเฉพาะกิจแห่งประเทศไทย และกรมประชาสัมพันธ์ได้กําหนดรูปแบบการออกอากาศ ดังนี้
ตั้งแต่วันที่ 1-12 ตุลาคม 2560 เริ่มปรับโทนสี องค์ประกอบฉาก และการแต่งกาย วันที่ 13-24 ตุลาคม 2560 นําเสนอรายการพิเศษมีเนื้อหาเพื่อแสดงความอาลัยเป็นครั้งสุดท้าย ลดรายการบันเทิง ตลก ทั้งนี้ วันที่ 13 ตุลาคม 2560 จัดรายการพิเศษเนื่องในวันคล้ายวันสวรรคต วันที่ 25-29 ตุลาคม 2560 รับสัญญาณถ่ายทอดสดงานพระราชพิธีก่อนล่วงหน้า 1 ชั่วโมง วันที่ 28 ตุลาคม 2560 ออกทุกข์
ในช่วงวันงานพระราชพิธีถวายพระเพลิงพระบรมศพฯ จะมีการจัดการจราจรของถนนราชดําเนินออกไป 3 ส่วน คือ ส่วนที่ 1) ถนนราชดําเนินช่องกลางที่เข้าสู่พระราชพิธีฯ จะถูกแบ่งเป็นเส้นทางเสด็จ ส่วนที่ 2) ถนนราชดําเนินฝั่งขวา เป็นเส้นทางสําหรับประชาชน แต่ไม่สามารถเข้าถึงบริเวณท้องสนามหลวงได้ และ ส่วนที่ 3) ถนนราชดําเนินฝั่งซ้าย เป็นเส้นทางสําหรับกรณีพิเศษ และในวันที่มีการซ้อมย่อยและซ้อมใหญ่ วันที่ 7 วันที่ 15 และวันที่ 21 ตุลาคม 2560 จะมีการปิดเส้นทางจราจร 13 เส้นทาง 1 ถนนเจริญกรุง 2 ถนนสุรวงศ์ 3 ถนนพระราม 6 4 ถนนพิษณุโลก 5 ถนนราชดําเนิน 6 ถนนเพลินจิต 7 ถนนสาธรใต้ 8 ถนนสาธรเหนือ 9 ถนนพระราม 4 10 ถนนสุขุมวิท 11 ถนนวิทยุ 12 ถนนราชดําเนิน และ 13 ถนนสนามไชย และวันที่ 25-29 ตุลาคม 2560 ปิดการจราจรโดยรอบท้องสนามหลวงในหลายเส้นทาง พร้อมทั้งห้ามนํารถยนต์ รถจักรยานยนต์ เข้า-ออก ทั้ง 2 ฝั่ง
ในช่วงวันพระราชพิธีฯ จะมีการปิดถนนหลายเส้นทางและคาดว่าประชาชนอาจจะมาร่วมพระราชพิธีฯ จํานวนมากเช่นเดียวกัน ถึงแม้จะมีการเตรียมอาหาร น้ําดื่ม รถสุขา รถ และเรือสาธารณะไว้ให้บริการฟรี แต่อาจไม่ทั่วถึง จึงขอความร่วมมือให้ประชาชนเตรียมพร้อมดูแลตัวเองเบื้องต้นในการรับประทานอาหารมาก่อน หรือนําอาหารและน้ําดื่มติดตัวมาด้วย เตรียมยาประจําตัวมาให้พร้อม และสิ่งที่สําคัญคือบัตรประจําตัวประชาชน
ส่วนในเรื่องจิตอาสาเฉพาะกิจในงานพระราชพิธีถวายพระเพลิงพระบรมศพฯ มีด้วยกัน 8 ด้าน คือ 1 งานดอกไม้จันทน์ 2 งานโยธา 3 งานขนส่งเพื่อความปลอดภัยของประชาชน 4 งานบริการประชาชน 5 งานแพทย์ 6 งานรักษาความปลอดภัย 7. งานจราจร และ 8 งานประชาสัมพันธ์ ซึ่งกรมประชาสัมพันธ์ได้มอบหมายให้ประชาสัมพันธ์จังหวัด หัวหน้าหน่วยงานประสานกับจิตอาสาทุกด้าน ภาพบรรยากาศการทํางาน และรวบรวมภาพและเนื้อหาส่งให้ส่วนกลาง คือกรมประชาสสัมพันธ์ เพื่อรวบรวมจัดทํารายงานภาพการปฏิบัติงานประจําวันเพื่อให้ศูนย์อํานวยการใหญ่จิตอาสา (ศอญ.) ต่อไป
พร้อมกันนี้ รัฐมนตรีประจําสํานักนายกรัฐมนตรี ได้กล่าวเชิญชวนประชาชนทุกภาคส่วนให้เข้าร่วมพิธีในพื้นที่ของตนเอง เนื่องด้วย สมเด็จพระเจ้าอยู่หัว รัชกาลที่ 10 ทรงพระกรุณาโปรดเกล้าฯ ให้จัดสร้างพระเมรุมาศจําลองทั่วประเทศ และมีการถ่ายทอดสดตามเวลาจริง รวมถึงได้รับความร่วมมือจากบริษัท ห้าง ร้านเจ้าของจอ LED รับสัญญาณถ่ายทอดสดเสมือนหนึ่งประชาชนได้อยู่ร่วมในพิธีจริงด้วย และในช่วงดังกล่าวมีการปิดเส้นทางจราจรหลายเส้นทาง ถ้าเดินทางเข้ามาในพื้นที่บริเวณมณฑลพิธีท้องสนามหลวงก็จะไม่ได้รับความสะดวกเพราะต้องใช้การเดินทางด้วยรถหรือเรือสาธารณะ และต้องเดินเท้าต่อ และเหตุผลสําคัญคือ ต้องการให้ประชาชนที่อยู่ในแต่ละพื้นที่ได้สัมผัสและน้อมรําลึกถึงพระมหากรุณาธิคุณของพระองค์ท่านที่ในหลวงรัชกาลที่ 9 ได้เสด็จฯ เยี่ยมเยือนราษฎรของพระองค์มาแล้วทุกจังหวัดทั่วประเทศ และหลังงานพระราชพิธีถวายพระเพลิงพระบรมศพฯ แล้ว สํานักพระราชวัง ได้เปิดให้ประชาชนได้เข้าชมพระเมรุมาศและนิทรรศการเกี่ยวกับพระราชประวัติ และพระราชกรณียกิจนานัปการ ตั้งแต่วันที่ 1-30 พฤศจิกายน 2560
อนึ่ง สําหรับผู้ที่ต้องการสอบถามเพิ่มเติมเกี่ยวกับงานพระราชพิธีถวายพระเพลิงพระบรมศพฯ เพิ่มเติม สามารถสอบถามหรือหาข้อมูลได้ที่ โทร 1257 และ www.kingrama9.th , https://www.facebook.com/informationcenter.for.kingrama9/
....................................................
กลุ่มประชาสัมพันธ์และเผยแพร่ สํานักโฆษก